b'\n_START_ARTICLE_\nMakron\n_START_PARAGRAPH_\nMakr\xc3\xb3n je drobno pecivo, narejeno iz mletih mandljev, le\xc5\xa1nikov ali kokosa ter stepenega beljaka in sladkorja. Dandanes so najbolj raz\xc5\xa1irjeni in prepoznavni t. i. pari\xc5\xa1ki makroni: rahla zmes je posu\xc5\xa1ena in oblikovana v dva pi\xc5\xa1kota, med katerima je sadni nadev ali krema ganache. Okusi makronov so zelo raznoliki in zajemajo npr. razli\xc4\x8dno sadje, vanilijo, \xc4\x8dokolado, kavo, med, pistacijo, \xc4\x8drni poper, okus po vrtnici ter po zelenem \xc4\x8daju (matcha) ipd._NEWLINE_Izvorni recept makronov, ki so bili mnogo bolj preprosti enojni pi\xc5\xa1koti iz mandljev, beljaka in sladkorja ter brez dodatnih sestavin, naj bi s sabo prinesli kuharji Katarine Medi\xc4\x8dejske, potem ko se je poro\xc4\x8dila s francoskim kraljem Henrikom II. leta 1533. Makroni so s\xc4\x8dasoma postali priljubljeni v ve\xc4\x8djih francoskih mestih, \xc5\xa1e posebej v \xc4\x8dasu francoske revolucije, ko sta se dve nuni zatekli v Nancy ter se pri\xc4\x8deli pre\xc5\xbeivljati s peko in prodajo makronov. Zasnova dana\xc5\xa1nje oblike makronov je nastala v drugi polovici 19. stoletja v presti\xc5\xbeni pari\xc5\xa1ki sla\xc5\xa1\xc4\x8di\xc4\x8darni in \xc4\x8dajnem salonu Ladur\xc3\xa9e, kon\xc4\x8dni videz pa je oblikoval Pierre Desfontaines, s \xc4\x8dimer je sla\xc5\xa1\xc4\x8di\xc4\x8darna zaslovela.'